Drie weer in hof vir ‘pannekoektannie’ se moordAnna Herbst is in haar huis in Bloemfontein vermoor. Een van die mans wat beskuldig word van die moord op Anna Herbst, het Donderdag sy aansoek om borgtog in die landdroshof in Bloemfontein laat vaar. Lehlohonolo Gift Mans (18), Mpho Joseph Mateu (18) en Thabo Andries Ntholeng (19) word aangekla van die moord op Herbst wat alom bekendgestaan het as die stad se “pannekoektannie”. Herbst (61) se liggaam is op 6 Julie in haar huis op ŉ kleinhoewe by Bloemspruit aan die buitewyke van die stad gekry. Sy het alleen daar gewoon nadat haar man vroeër dood is. Nooddienswerkers het op Herbst se liggaam afgekom nadat bure aanvanklik vlamme gesien en die brandweer ontbied het. Hulle het agtergekom dat Herbst se hande vasgebind is toe hulle die liggaam uit die huis verwyder het. Phaladi Shuping, woordvoerder van die Nasionale Vervolgingsgesag in die Vrystaat, het gesê Mans het vandag sy aansoek om borgtog laat vaar. Mateu en Ntholeng se borgtogaansoeke gaan voort en is uitgestel tot Dinsdag, het hy gesê.